“สธ.” เผย 2 วัน ไทยฉีดวัคซีนโควิดแล้ว 3,021 ราย พบ 5 คนมีผลข้างเคียง แต่ไม่รุนแรง
“สธ.” เผย 2 วัน ไทยฉีดวัคซีนโควิดแล้ว 3,021 ราย พบ 5 คนมีผลข้างเคียง แต่ไม่รุนแรง
“สธ.” เผย 2 วัน ไทยฉีดวัคซีนโควิดแล้ว 3,021 ราย พบ 5 คนมีผลข้างเคียง แต่ไม่รุนแรง
2 มี.ค. 2564

นพ.โอภาส การย์กวินพงศ์ อธิบดีกรมควบคุมโรค กระทรวงสาธารณสุข (สธ.) เปิดเผยว่า ขณะนี้ได้ให้บริการฉีดวัคซีนโควิด-19 ไปแล้ว 3,021 ราย ประกอบด้วย บุคลากรทางการแพทย์/สาธารณสุข และ อสม. 2,781 ราย, เจ้าหน้าที่อื่นๆ ที่มีโอกาสสัมผัสผู้ป่วย 133 ราย, ผู้มีโรคประจำตัว 21 ราย และประชาชนในพื้นที่เสี่ยง 86 ราย ซึ่งมีรายงานผู้มีอาการไม่พึงประสงค์ภายหลังได้รับวัคซีนจำนวน 5 ราย โดยอยู่ในสมุทรปราการ 4 ราย และเกาะสมุย 1 ราย
“มีอาการบวมแดงบริเวณที่ฉีด 4 คน และคลื่นไส้ อาเจียน 1 คน แต่ไม่ใช่อาการรุนแรง เป็นอาการข้างเคียงที่เกิดขึ้นได้ ประชาชนไม่ต้องกังวล การฉีดวัคซีนถือว่ามีความปลอดภัย” นพ.โอภาส กล่าว
ทั้งนี้ สธ.ได้ดำเนินการจัดส่งฉีดวัคซีนจำนวน 116,520 ไปยังหน่วยบริการเป้าหมายครบทั้ง 13 จังหวัดแล้ว ประกอบด้วย เชียงใหม่ 3,520 โดส, ตาก 5,000 โดส, นครปฐม 3,560 โดส, ปทุมธานี 8,000 โดส, กรุงเทพ 33,600 โดส, นนทบุรี 6,000 โดส, ชลบุรี 4,720 โดส, สมุทรปราการ 6,000 โดส, สมุทรสาคร 35,080 โดส, สมุทรสงคราม 2,000 โดส, ราชบุรี 2,520 โดส, สุราษฎร์ธานี 2,520 โดส และ ภูเก็ต 4,000 โดส โดยคณะกรรมการโรคติดต่อจังหวัดจะพิจารณาฉีดให้กับกลุ่มเป้าหมายที่กำหนดไว้